從人求鰒魚
作者：葛勝仲
朝代：宋

paragraphs: 海邦邾莒固多品，此族稱珍乃其伯。
瀋泉湘瀹付饔宰，薑桂煎調奉佳客。
視書已覺明病眼，點酒偏能醒醉魄。
君看憂憤不眠人，快啗取厭亦何擇。
豈如吾曹飲文字，輿臺不復霑餘瀝。
昔官餘杭飽下筯，兩載杯盤厭凡核。
朅來瑕丘問鮭菜，樽俎遍索未云獲。
願從褚公棄千萬，免使劉郎鞭二百。